## Odluka Ustavnog suda Republike Hrvatske broj: U-II-513/98 od 8. ožujka 2000.

### NN 30/2000 (17.3.2000.), Odluka Ustavnog suda Republike Hrvatske broj: U-II-513/98 od 8. ožujka 2000.

# USTAVNI SUD REPUBLIKE HRVATSKE

 **625**

Ustavni sud Republike Hrvatske, u sastavu dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski
dr. iur., dr. sc. Petar Klarić, Jurica Malčić,
mr. sc. Ivan Matija, Ivan Mrkonjić dr. iur., dr. sc. Jasna
Omejec, Emilija Rajić, Vice Vukojević dr. iur. i Milan
Vuković dr. iur., odlučujući u povodu prijedloga
Komunalca d.o.o. iz Delnica, Frana Supila 173, zastupanog po punomoćnici,
odvjetnici mr. sc. Blanki Tuđen-Mazuth iz Zagreba, za pokretanje
postupka za ocjenu ustavnosti i zakonitosti drugog propisa, na
sjednici održanoj dana 8. ožujka 2000. godine, donio
je

## ODLUKU

Pokreće se postupak za ocjenu ustavnosti i zakonitosti te
se ukida Odluka Općinskog vijeća Općine Fužine
o izdvajanju iz zajedničkog komunalnog sustava JKP »Komunalac«
Delnice (»Službene novine« Županije primorsko-goranske,
broj 8/95).

Obrazloženje

Komunalac d.o.o. za vodoopskrbu i druge komunalne djelatnosti
(podnositelj se u međuvremenu organizirao kao d.o.o.) iz Delnica
podnio je prijedlog za pokretanje postupka za ocjenu ustavnosti
i zakonitosti u izreci navedene Odluke (dalje: Odluka).

Osporavanom Odlukom Općina Fužine izrazila je namjeru
da potpuno samostalno obavlja komunalnu djelatnost na svom teritoriju.
Općina Fužine smatra da nije tehnološki povezana
s ostalim dijelom komunalnog sustava koji se nalazi na teritoriju
sljednica bivše Općine Delnice, odnosno, sada novih
općina Brod Moravice, Fužine, Lokve, Mrkopalj, Ravna
Gora i Skrad.

Predlagatelj ukazuje na to da je takvo jednostrano izdvajanje
bilo zakonski neutemeljeno, a da sve zainteresirane sljednice
bivše Općine Delnice, osim Općine Fužine,
smatraju da stari sustav komunalne infrastrukture čini
jedinstvenu i nedjeljivu funkcionalnu cjelinu. Pri tome se poziva
na članak 4. stavak 6. Zakona o komunalnom gospodarstvu
(»Narodne novine«, broj 36/95, 70/97 i 128/99, dalje:
ZKG), prema kojem izbrano povjerenstvo županije treba utvrditi
postoji li ili ne postoji jedinstvena i nedjeljiva funkcionalna
cjelina komunalne infrastrukture na području bivše
Općine Delnice.

Predlagatelj navodi kako je JKP »Komunalac« iz Delnica
1996. godine dobilo suglasnost Državne uprave za vode o ispunjavanju
posebnih uvjeta za obavljanje vodoopskrbne djelatnosti te da je
Vlada Republike Hrvatske donijela Odluku o dodjeli koncesije za
zahvaćanje voda za potrebe javne vodoopskrbe »Komunalcu«
d.o.o. Delnice (»Narodne novine«, broj 39/98) na rok
od 20 godina. Nadalje, »Komunalac« d.o.o. ima za sve
objekte obuhvaćene koncesijom ishođenu vodopravnu dozvolu,
dok je »Fužine« d.o.o. nema. Faktičnu opskrbu
vodom domaćinstava na području Općine Fužine,
navodi se dalje, obavlja »Komunalac« d.o.o. Delnice,
a prihodi idu u korist računa »Fužine« d.o.o.,
koji tu djelatnost ne obavlja, niti za nju ima potrebne dozvole.

Obrazlažući prijedlog, predlagatelj smatra da je osporavana
Odluka u nesuglasju s člankom 48. Ustava Republike Hrvatske,
člankom 16. tada važećeg Zakona o osnovnim vlasničkopravnim
odnosima (»Narodne novine«, broj 53/91, dalje: ZOVO),
člankom 87. stavkom 1. i 2. Zakona o lokalnoj upravi i
samoupravi (»Narodne novine«, broj 90/92, 94/93, 117/93
i 128/99, dalje: ZLSU), člankom 4. stavkom 3., 4., 5. i
6. i člankom 31. stavkom 1. ZKG-a i člankom 420.
Zakona o trgovačkim društvima (»Narodne novine«,
broj 111/93 i 34/99, dalje: ZTD).

Zaključno, predlagatelj obavještava Sud da je Povjerenstvo
Primorsko-goranske županije za rješavanje spora u svezi
obavljanja komunalne djelatnosti vodoopskrbe, odlukom klasa: 022-06/98-19/41
od 29. lipnja 1999. godine utvrdilo da postojeći vodoopskrbni
sustav na području Grada Delnica i općina Brod Moravice,
Mrkopalj, Lokve, Ravna Gora, Skrad i Fužine čini jedinstvenu
funkcionalnu cjelinu. Ovom odlukom, u točki 2. izreke,
određena je dužnost Općine Fužine da komunalnu
djelatnost opskrbe pitkom vodom obavlja putem trgovačkog
društva »Komunalac« d.o.o. Delnice.

Prijedlog je osnovan.

Određivanje pravnog statusa voda od važnog je značaja
za upravljanje i raspolaganje vodama i za stjecanje prava na njima.
Članak 52. Ustava, stoga, je odredio da vode imaju osobitu
zaštitu Republike Hrvatske, time da se zakonom određuje
način na koji se voda može upotrebljavati i iskorištavati.

Člankom 87. stavkom 1. ZLSU-a propisano je kako će,
među ostalim, općine sljednice od dotadašnjih općina
preuzeti nekretnine, pokretnine, financijska sredstva te prava
i obveze, najkasnije do 31. ožujka 1994. godine. Stavkom
2. članka 87. ZLSU-a dalje je određeno da će
u slučaju izostanka sporazumnog rješenja odluku donijeti
arbitraža koju imenuje Vlada Republike Hrvatske.

Odlukom Vlade Republike Hrvatske, Komisije za rješavanje
sporova o pravima općina, gradova i županija, klasa:
940-01/95-01/7 od 25. listopada 1995. godine (donijete, dakle,
tek nakon jednostranog izdvajanja Općine Fužine), podijeljena
je suvlasnička zajednica tako da je Općini Fužine
pripalo 11,18% sredstava, prava i obveza JP »Komunalca«
iz Delnica.

Zahvaćanje voda za potrebe javne vodoopskrbe je djelatnost
koja je organizirana u skladu sa ZKG-om. Člankom 4. stavkom
4. ZKG-a uređen je slučaj kada se sustav komunalne
infrastrukture proteže na područje više jedinica
lokalne samouprave unutar jedne ili više županija, te
čini jedinstvenu i nedjeljivu funkcionalnu cjelinu. U takvom
slučaju jedinice lokalne samouprave obvezne su organizirati
zajedničko obavljanje komunalnih djelatnosti putem trgovačkih
društava, koje osniva jedinica lokalne samouprave.

Sporove između jedinica lokalne samouprave i uprave na području
jedne županije, prema članku 4. stavku 6. ZKG-u, rješava
izbrano povjerenstvo županije, čije su odluke izvršne.
Povjerenstvo Primorsko-goranske županije svojom uvodno navedenom
odlukom u tom smislu utvrdilo je jedinstvenost funkcionalne cjeline
predmetnog vodoopskrbnog sustava, kojega je dio i Općina
Fužine.

Člankom 10. ZKG-a, pak, izrijekom su navedene komunalne
djelatnosti za koje koncesiju daje tijelo lokalne samouprave.
Iz tog popisa slijedi da to tijelo ne može dati koncesiju
za opskrbu pitkom vodom (u ovom slučaju to može učiniti
samo Vlada Republike Hrvatske).

Treba reći da je člankom 31. stavkom 1. ZKG-a propisano
da društveni kapital pravnih osoba, koje su registrirane
za obavljanje komunalnih djelatnosti, danom stupanja na snagu
ZKG-a postaje zajedničko vlasništvo jedinica lokalne
samouprave, organiziranih na području bivše općine,
prema sjedištu pravne osobe.

Ustavni sud utvrdio je da je osporavana Odluka u suprotnosti i
s člankom 420. ZTD-a, kojim su utvrđeni uvjeti za istupanje
člana iz društva te s člankom 16. tada važećeg
ZOVO-a, kojim su određena prava i obveze suvlasnika u svezi
diobe stvari.

Prema odredbi članka 90. stavka 2. Ustava, samo pojedine
odredbe zakona mogu imati povratno djelovanje, a ta se ustavna
mogućnost ne odnosi na akte nižeg ranga od zakona.
Naime, Odluka je objavljena 14. travnja 1995. godine, a primjenjivala
se od 1. travnja 1995. godine.

Stoga je Ustavni sud temeljem članka 54. Ustavnog zakona
o Ustavnom sudu Republike Hrvatske (»Narodne novine«,
broj 99/99), pokrenuo postupak za ocjenu ustavnosti i zakonitosti,
te Odluku ukinuo.

Broj: U-II-513/1998
Zagreb, 8. ožujka 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 30/2000-625